《缘无定河行》
明代·董文骥

昔闻无定河，远使河之涘。源自大荒来，浊浪吼千里。

奔流何湍大，颓沙性善徙。地是古战场，四顾悲曷已。

其窟涨征魂，貂锦三千死。时清无战骨，水寒终北鄙。

磨刀刀未莹，饮马马不喜。一望塞垣深，九月边风起。

归渡会冰坚，悲哉宦游子。北首溯河源，怨此南流水。

作者简介：明末清初江南武进人，字玉虬，号云和、易农。顺治六年进士。官御史，敢直言。康熙初迁甘肃陇右道。旋得还。诗有名。晚年家居，颇留意推挽后学。有《微泉阁集》。